«Հայաստանում բազմիցս հանգստացել եմ, եղել եմ Ծաղկաձորի «Ռոսիա», «Ալպինա», «Արմենիա Մարիոթ» հյուրանոցներում, սպորտային համալիրում: Բոլոր հյուրանոցներում էլ ինձ հարմարավետ ու հանգիստ եմ զգացել: Դիլիջանում էլ Կոմպոզիտորների տունն է դուր եկել, որտեղ ինձ համար ամենահաճելին դաշնամուրն էր, որովհետև կարողանում էի երեկոյան ժամերին նվագել»,- ասում է «Հարմոնիա» կույր անձանց հասարակական կազմակերպության նախագահ Ալբերտ Աբգարյանը: Նա նշում է, որ ի տարբերություն արտասահմանյան հյուրանոցների, մեզ մոտ վերելակներում բացակայում են բրայլյան նիշերը, որը կարևոր է իր և տեսողության խնդիր ունեցող մյուս մարդկանց համար: Ալբերտը նշում է, որ հանգիստը պլանավորելիս տուրիստական գործակալությունների առաջարկից չի օգտվում, որովհետև միշտ չէ, որ նրանց առաջարկը համապատասխանում է իրականությանը: